b"\n_START_ARTICLE_\nLehek\xc3\xbclgede saalimine\n_START_PARAGRAPH_\nLehek\xc3\xbclgede saalimiseks nimetatakse arvutite operatsioonis\xc3\xbcsteemides m\xc3\xa4luhalduse algoritme, mis jagavad arvuti m\xc3\xa4lu v\xc3\xa4ikesteks osadeks ja eraldavad hiljem m\xc3\xa4lu lehek\xc3\xbclgede kaupa.\n_START_SECTION_\nEelised\n_START_PARAGRAPH_\nLehek\xc3\xbclgede saalimisel on teiste m\xc3\xa4luhalduse meetoditega v\xc3\xb5rreldes mitu eelist._NEWLINE_P\xc3\xb5hiline eelis lihtsamate metoodite (n\xc3\xa4iteks 'semu' eraldusviis ja d\xc3\xbcnaamilise m\xc3\xa4lueralduse tehnikad) ees on madal m\xc3\xa4luraiskamise m\xc3\xa4\xc3\xa4r, kuna programmile eraldatud m\xc3\xa4lupiirkond ei pea olema pidev ja teet\xc3\xb5ttu toimub v\xc3\xa4ga v\xc3\xa4he m\xc3\xa4lu sisemist fragmenteerumist._NEWLINE_Teine eelis on v\xc3\xb5imalus virtuaalm\xc3\xa4lu ajutiselt kettale kirjutada. Kuna programmid kasutavad harva kogu oma koodi ja andmeid samaaegselt, saab virtuaalm\xc3\xa4lu kasutamata lehek\xc3\xbcljed kettale salvestada ja vajadusel p\xc3\xb5him\xc3\xa4lusse tagasi t\xc3\xb5sta.\n_START_SECTION_\nPuudused\n_START_PARAGRAPH_\nLehek\xc3\xbclgede saalimise peamine puudus on selle teostamiseks vajaliku koodi suhteline keerukus, seda eriti virtuaalm\xc3\xa4lu kasutamise puhul. \xc3\x9clej\xc3\xa4\xc3\xa4nud puudused on v\xc3\xa4het\xc3\xa4htsad, n\xc3\xa4iteks s\xc3\xb5ltuvus riistvaralisest m\xc3\xa4luhalduse \xc3\xbcksusest (MMU), mille puudumisel pole v\xc3\xb5imalik lehek\xc3\xbclgede saalimist kasutada. MMU tugi puudub vanematel ja m\xc3\xb5nedel v\xc3\xa4iksematel protsessoritel (n\xc3\xa4iteks on Inteli x86 perekonnas on vastav tugi alates protsessorist 80386).\n_START_SECTION_\nT\xc3\xb6\xc3\xb6p\xc3\xb5him\xc3\xb5te\n_START_PARAGRAPH_\nLehek\xc3\xbclgedega manipuleerimist teostatakse riistvaralises m\xc3\xa4luhalduse \xc3\xbcksuses (MMU). F\xc3\xbc\xc3\xbcsiline m\xc3\xa4lu jagatakse v\xc3\xa4ikesteks nummerdatud plokkideks (tavaliselt suurusega 4 kB v\xc3\xb5i v\xc3\xa4hem). Operatsioonis\xc3\xbcsteem hoiab programmidele eraldatud lehek\xc3\xbclgede tabelit m\xc3\xa4lus, vabade lehek\xc3\xbclgede kohta v\xc3\xb5idakse samuti hoida vastavat tabelit m\xc3\xa4lus v\xc3\xb5i skanneerida iga m\xc3\xa4lueralduse p\xc3\xa4ringu korral m\xc3\xa4lu (kaasaegsed ops\xc3\xbcsteemid teevad viimast). Kui programm n\xc3\xb5uab m\xc3\xa4lu, siis eraldab operatsioonis\xc3\xbcsteem lehek\xc3\xbcljed programmile ja lisab lehek\xc3\xbclgede andmed vastavasse tabelisse, m\xc3\xa4lu vabastamise korral vastavad kirjed kustutatakse.\n_START_SECTION_\nLehek\xc3\xbclgede saalimine ja virtuaalm\xc3\xa4lu\n_START_PARAGRAPH_\nKui lehek\xc3\xbclgede saalimist kasutatakse koos virtuaalm\xc3\xa4luga, peab operatsioonis\xc3\xbcsteem lehek\xc3\xbclgede kasutamise (kasutusel, vabad, m\xc3\xb5nda aega kasutuseta) kohta arvestust pidama. Kui ops\xc3\xbcsteemil v\xc3\xb5i m\xc3\xb5nel programmil l\xc3\xa4heb v\xc3\xa4ljasaalitud lehek\xc3\xbclge vaja, siis t\xc3\xb5stetakse see lehek\xc3\xbclg saalealalt m\xc3\xa4llu. Kui lehek\xc3\xbclje jaoks pole m\xc3\xa4lus piisavalt ruumi, siis t\xc3\xb5stetakse mingi lehek\xc3\xbclg m\xc3\xa4lust saalealale ja vabastatakse vastav m\xc3\xa4lupiirkond (ops\xc3\xbcsteemi algoritmi lehek\xc3\xbclgede sisse- ja v\xc3\xa4ljasaalimiseks kirjeldab lehek\xc3\xbclgede asenduspoliitika). Sel moel on v\xc3\xb5imalik eraldada programmidele rohkem operatiivm\xc3\xa4lu, kui arvutil tegelikult on."